钦定古今图书集成/明伦汇编/氏族典/第215卷 > 何卿
## 钦定古今图书集成/明伦汇编/氏族典/第215卷 > 何卿

按《明外史何卿传》：“卿，成都卫人。有志操，习武事。正德
中，嗣世职，为指挥佥事，以能擢筠连守备，从巡抚盛
应期击斩叛贼谢文礼、文义。世宗立，论功进署都指
挥佥事，充左参将，协守松潘。嘉靖五年，擢副总兵，就
进都督佥事，进署都督同知。久之，以疾致仕。二十三
年，塞上多警，召卿以疾辞。帝怒，夺其都督，命以都指”
挥使诣部听调遣。未几，寇逼畿辅，命营芦沟桥。松潘
副总兵李爵为巡抚丘养浩劾罢，诏以卿代。给事中
许天伦言“卿贿养浩，劾爵自为地。”帝怒，褫卿及养浩
官。时兵事棘，翁万达复荐卿，还其都督佥事，督东官
厅军马。四川白草番为乱，副总兵高冈凤被劾，兵部
尚书路迎奏卿代之。再莅松潘，将士咸喜。会巡抚张
时畿讨擒渠恶，进署都督同知。卿素有威望，为番人
所惮。先后莅镇二十四年，军民戴之若慈母。再以疾
归。三十三年，倭寇海上，诏卿率家众赴苏、松军门。明
年充副总兵，总理浙江及苏、松海防。卿，蜀中名将，不
谙海道，年已老，兵与将不习，竟不能有所为。为巡按
御史周如斗劾罢，卒。